Source: http://sportmenu.net/hivatalos-pert-vesztett-a-red-bull-vegleges-ricciardo-kizarasa/
Timestamp: 2017-04-27 09:02:08
Document Index: 9725148

Matched Legal Cases: ['bíróság ', 'bíróság ', 'bíróság ', 'Bíróság ', 'bíróság ', 'Bíróság ']

Hivatalos: Pert vesztett a Red Bull, végleges Ricciardo kizárása | Sportmenü
Hivatalos: Pert vesztett a Red Bull, végleges Ricciardo kizárása
A Nemzetközi Automobil Szövetség (FIA) fellebbviteli bírósága helyben hagyta a versenybíróság ausztráliai ítéletét, így Daniel Ricciardo és a Red Bull nem kapja vissza melbourne-i második helyét, valamint az érte járó pontjait.
A fellebbviteli bíróság hétfőn Párizsban tárgyalta a Red Bull Daniel Ricciardo ausztráliai kizárása ügyében az FIA-hoz benyújtott fellebbezésének ügyét. A meghallgatáson az FIA és a Red Bull képviselői mellett több rivális istálló, például a Mercedes is megjelent. A szövetséget képviselő jogász a meghallgatás végén elmondta, nem győzték meg a Red Bull által felhozott érvek és bizonyítékok, míg a Mercedes ügyvédje egyenesen az osztrákok büntetésének súlyosbítását kérte a bíróktól.
Ez utóbbira ugyan nem került sor, Daniel Riccardo második helyét viszont nem kapta vissza. „A bíróság meghallgatta a feleket, megvizsgálta az álláspontjukat, és úgy döntött, helybenhagyja a versenybírák 56-os számú döntését, mely a Red Bull Racing 3-as rajtszámú autójának a 2014-es Ausztrál Nagydíjról történő kizárásáról rendelkezett. A Nemzetközi Fellebbviteli Bíróság elnöke Harry Duijm (Hollandia) volt, tagjai pedig Rui Botica Santos (Portugália), Philippe Narmino (Monaco), Antonio Rigozzi (Svájc) és Jan Stovicek (Csehország). A teljes döntésünket a hét végén tesszük közzé weboldalunkon” – állt a szövetség rövid közleményében.
Mint ismert, Riccardót az idénynyitó Ausztrál Nagydíjat követően azért zárták ki, mert autójában a maximálisan megengedett 100 kg/óránál rendszeresen nagyobb átfolyási sebességet mértek – mint a tegnapi tárgyaláson kiderült, a biztonsági autós fázist leszámítva az RB10-es fogyasztása mindössze öt körön keresztül volt rendben a szövetség mérései szerint.
A problémát ugyanakkor nem csupán ez jelentette, hanem az is, hogy az osztrákok figyelmen kívül hagyták az FIA verseny elején adott figyelmeztetését, melyben arra szólították fel őket, az általuk használt mérőműszerek számításaihoz igazítsák fogyasztásukat. A Red Bull engedetlenségét azzal magyarázta, hogy a pénteki szabadedzéseken egyértelműen bebizonyosodott, hogy az FIA Gill Sensorstól vásárolt, a benzintankban elhelyezett műszerei pontatlanok és kiszámíthatatlanok. Mindezt szerintük az is igazolja, hogy az első edzés végén, valamint a verseny 37. körében is a korábbiaktól eltérő értékeket mutattak – s ezt szerintük ezt a saját méréseikkel igazolni is lehet. Frabrice Lom, az FIA motorfelelőse ugyanakkor nem találta elég meggyőzőnek a csapat által felvonultatott bizonyítékokat, s kijelentette, az általuk meghatározott korrekciós értékkel együtt a Red Bull szenzorja következetesen mért a hétvége során, így a csapatnak semmi oka nem volt szembemenni utasításukkal.
A címvédő egyébként a tárgyaláson azzal is érvelt, hogy az FIA direktíváinak megszegése nem tekinthető szabálysértésnek, ám a szövetség embere kiemelte, ezen útmutatásokat minden egyes istálló betartotta, mivel azok célja a szabályok pontosítása.
A Red Bull csalódottan vette tudomásul, de elfogadta a bíróság mostani ítéletét. „Az Infiniti Red Bull Racing tudomásul veszi a Nemzetközi Fellebbviteli Bíróság mai döntését. Természetesen csalódottak vagyunk, és nem is fellebbeztünk volna, ha nem hiszünk az igazunkban. Mindig is hittük, hogy a 2014-es Ausztrál Nagydíjon megfeleltünk a technikai szabályzat előírásainak. Nagyon sajnáljuk Danielt, hogy nem kapja meg a 18 pontját, amit megérdemelt. Továbbra is keményen dolgozunk, hogy a lehető legtöbb pontot gyűjtsük a csapatnak Daniellel és Sebastiannal a szezon során. Mostantól már a hétvégi Kínai Nagydíjra összpontosítunk” – állt az istálló közleményében.
(telesport.hu/FIA)
Related Links: Nemzetközi Automobil Szövetség	Neked ajánljuk:
FIA: A Renault és a Toro Rosso sem vétett a szabályok ellen